Publication: Magyar Közlöny
Issue: MK-2000-65 (Year: 2000, Number: 65)
Era: 1990-2004
Section: szóló 1997. évi CXXI. törvény (a továbbiakban: Btv.)
Paragraph Index: 1199

(3) Szőlőfajtára utaló elnevezés csak a Borvidéki Fajtalistában felsorolt, valamint a 7. § (3) bekezdés hatálya alá eső fajták esetében alkalmazható az egyes minőségi kategóriákra vonatkozó rendelkezések szerint. A meghatározott termőhelyről származó minőségi bor és a különleges minőségű bor, valamint védett eredetű bor elnevezésében a szőlőfajta nevét — a (5) bekezdésben említett kivétellel és a 60. § (1) bekezdése c) pontjában felsorolt borok kivételével — fel kell tüntetni. Természetes bor elnevezésében legfeljebb két szőlőfajta neve szerepelhet, ha a két fajta külön-külön legalább 15%-ban, együttesen pedig 100%-ban alkotórésze a bornak, valamint — a minőségi és a különleges minőségű bor és védett eredetű bor esetében — mindkét fajta minőségi kategóriára a 29. §-ban előírt fogalommeghatározásnak megfelel. Tilos szőlőfajtára utaló elnevezést alkalmazni az ízesített bor, az ízesített boralapú ital, az ízesített boralapú koktél és a likőrborok esetében.

Source: https://magyarkozlony.hu/hivatalos-lapok/565ecd1d182059a6fae3b93f55a7a48414baad4d/dokumentumok/b402248e93441f229383a9dacfd4f470081704b9/letoltes